Sennheisers nye true wireless er målrettet tv-narkomaner

De fleste synes vel, at tv-kigning er en fælles fornøjelse? Men der findes åbenbart også dem, der foretrækker at nyde oplevelsen i majestætisk ensomhed. Eller måske bare befri resten af husets beboere for lyden fra fodboldkampen? Det er disse mennesker, Sennheiser TV Clear er lavet til.

“Med det nye Sennheiser TV Clear produkt, kan du nyde at se fjernsyn med suveræn taleklarhed og med samme bekvemmelighed, komfort og diskrete stil som True Wireless-øretelefoner,” trutter marketingstrompeterne.

Sættet ligner godt nok helt almindelige True Wireless hovedtelefoner, men der medfølger en speciel sender, der kan sluttes til tv’et. Den skal sikre en lav latenstid og kan sættes til ethvert tv med optisk eller analog udgang.

Så er familiefreden tydeligvis sikret (foto: Sennheiser).

De har naturligvis også indbygget Bluetooth-forbindelse, så de kan tilsluttes mobiltelefoner, tablets og andre enheder, der evner at vise levende billeder.

Ved hjælp af medfølgende software kan man øge volumen på de høje frekvenser op til 20dB. Det er en del, når proppen sidder lige ved trommehinden. Man behøver dog ikke at lukke omgivelserne helt ude. En Ambient Awareness-indstilling lukker lyden udefra ind i hovedtelefonerne.

Sennheiser fortæller, at TV Clear kan levere op til 15 timers batterilevetid, når de bruges sammen med senderen. Herefter kan de placeres i det medfølgende ladeetui, der fylder ekstra 22 timer på propperne.

Det er i øvrigt ikke første gang, Sennheiser laver True Wireless hovedtelefoner til specialsituationer. Helt tilbage i 2018 lancerede de serien Sleepbuds, der skulle bruges til at maskere støj når man … ja, sov.

Sennheiser TV Clear kommer i handelen i slutningen af juni, loves det. De får en pris på 400 euro, altså knapt 3.000 kroner.

Sennheisers nye true wireless er målrettet tv-narkomaner